Document ID: 32006R0949

UREDBA KOMISIJE (ES) št. 949/2006
z dne 27. junija 2006
o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1), in zlasti člena 9(1)(a) Uredbe,
ob upoštevanju naslednjega:
(1)
Z Uredbo Komisije (ES) št. 535/94 z dne 9. marca 1994 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi (2) je bila v 2. poglavju kombinirane nomenklature vnesena dodatna opomba 8, s katero je bila pojasnjeno uvrščanje nasoljenega mesa in užitnih klavničnih odpadkov, ki spadajo pod oznako KN 0210 („Meso in užitni klavnični odpadki, nasoljeni, v slanici, sušeni ali dimljeni; užitna moka in zdrob iz mesa ali iz klavničnih odpadkov“). Ta dodatna opomba je bila v letu 1995 preštevilčena v dodatno opombo 7.
(2)
Dodatna opomba 7 je bila spremenjena z Uredbo Komisije (ES) št. 1871/2003 z dne 23. oktobra 2003 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi (3), da se z njo glede na sodno prakso Evropskega sodišča pojasni, da v smislu tarifne številke 0210 soljenje pomeni način, ki zagotavlja dolgotrajno konzerviranje.
(3)
Komisija je leta 2002 sprejela Uredbo (ES) št. 1223/2002 z dne 8. julija 2002 o uvrstitvi določenega blaga v kombinirano nomenklaturo (4), s katero se kosi piščančjega mesa brez kosti, zamrznjeni, v vseh delih prežeti s soljo in katerih vsebnost soli je od 1,2 do 1,9 mas. %, uvrstijo pod oznako KN 0207 14 10.
(4)
Po vprašanjih, ki so jih STO zastavile nekatere države izvoznice glede Uredbe (ES) št. 1223/2002, sta Odbor STO in prizivni organ STO odločila, da so zamrznjeni kosi piščančjega mesa brez kosti z vsebnostjo soli od 1,2 do 3 mas. % zajeti s tarifno obvezo v seznamu ES pod tarifno številko 0210.
(5)
Evropska skupnost je v okviru ustreznih teles Svetovne trgovinske organizacije načela splošna vprašanja glede razlage tarifne številke 0210 in uvrstitve tega blaga.
(6)
Za uskladitev zakonodaje Skupnosti z mednarodnimi obveznostmi Skupnosti, kakršne so sedaj in kot jih razlagajo ustrezni organi STO, je treba spremeniti dodatno opombo 7 iz 2. poglavja v zvezi z mesom in klavničnimi odpadki pod tarifno podštevilko 0210 99. To ne vpliva na končne posledice kakršne koli odločitve, ki jo v ta namen sprejmejo ustrezna telesa Svetovne carinske organizacije.
(7)
Prilogo I k Uredbi (EGS) št. 2658/87 je zato treba ustrezno spremeniti.
(8)
Ustrezno je, da Uredba (ES) št. 1223/2002, ki uvršča kose piščančjega mesa brez kosti, zamrznjene in v vseh delih prežetih s soljo, z vsebnostjo soli od 1,2 do 1,9 mas. % pod oznako KN 0207 14 10, preneha veljati z dnem začetka veljavnosti te uredbe in jo je zato treba razveljaviti.
(9)
Ta uredba začne veljati 27. junija 2006, to je ob koncu razumnega časovnega obdobja, danega STO in Skupnosti, da se uskladita med seboj. Sklicevanje na DSU ni časovno omejeno. Priporočila v poročilih, ki jih je sprejel DSB, veljajo samo za naprej. Zato ta uredba ne more veljati za nazaj, niti ne more zagotoviti smernic za razlago za nazaj. Ker ta uredba ne more delovati kot smernica za razlago uvrščanja blaga, ki je bilo sproščeno v prost promet pred 27. junijem 2006, se tudi ne more uporabiti kot podlaga za povračilo kakršnih koli dajatev, ki so bile plačane pred zadevnim datumom.
(10)
Odbor za carinski zakonik ni dal mnenja v okviru roka, ki ga je določil njegov predsednik -
SPREJELA NASLEDNJO UREDBO:
Člen 1
Dodatna opomba 7 k 2. poglavju kombinirane nomenklature, določena v Prilogi I k Uredbi (ES) št. 2658/87, se nadomesti z naslednjim:
„Za namene tarifnih podštevilk od 0210 11 do 0210 93 izraz ‚meso in užitni klavnični odpadki, nasoljeni ali v slanici‘ pomeni meso in užitne klavnične odpadke, ki so temeljito in homogeno prežeti s soljo in katerih skupna vsebnost soli je 1,2 mas % ali več, če je soljenje način, ki zagotavlja dolgotrajno konzerviranje. Za namene tarifne podštevilke 0210 99 izraz ‚meso in užitni klavnični odpadki, nasoljeni ali v slanici‘ pomeni meso in užitne klavnične odpadke, ki so temeljito in homogeno prežeti s soljo in katerih skupna vsebnost soli je 1,2 mas % ali več.“
Člen 2
Uredba (ES) št. 1223/2002 se razveljavi z dnem začetka veljavnosti te uredbe.
Člen 3
Ta uredba začne veljati 27. junija 2006. Nima niti veljavnosti za nazaj niti ne zagotavlja smernic za razlago za nazaj.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. junija 2006

Labels: 3
17